ŠIAULIŲ MIESTO SAVIVALDYBĖS TARYBA

SPRENDIMAS

DĖL MOKESČIŲ LENGVATŲ TEIKIMO TAISYKLIŲ PATVIRTINIMO

2016 m. rugpjūčio 25 d. Nr. T-329

Šiauliai

Vadovaudamasi Lietuvos Respublikos vietos savivaldos įstatymo 16 straipsnio 2 dalies 18 punktu, 18 straipsnio 1 dalimi, Lietuvos Respublikos nekilnojamojo turto mokesčio įstatymo 7 straipsnio 5 dalimi, Lietuvos Respublikos paveldimo turto mokesčio įstatymo 7 straipsnio 2 ir 3 dalimis, Lietuvos Respublikos žemės mokesčio įstatymo 8 straipsnio 2, 3 ir 5 dalimis, Lietuvos Respublikos Vyriausybės 2002 m. lapkričio 19 d. nutarimo Nr. 1798 „Dėl nuomos mokesčio už valstybinę žemę“ 1.8 papunkčiu, Lietuvos Respublikos Vyriausybės 2003 m. lapkričio 10 d. nutarimo Nr. 1387 „Dėl žemės nuomos mokesčio už valstybinės žemės sklypų naudojimą“ 8 punktu, Šiaulių miesto savivaldybės taryba n u s p r e n d ž i a:

1.	Patvirtinti Mokesčių lengvatų teikimo taisykles (pridedama).

2. Nustatyti, kad Mokesčių lengvatų teikimo taisyklių 12 punktas įsigalioja nuo 2017 m. sausio 1 d.

3. Pripažinti netekusiais galios:

3.1. Šiaulių miesto savivaldybės tarybos 2010 m. balandžio 29 d. sprendimą Nr. T-122 „Dėl nekilnojamojo turto mokesčio lengvatų taikymo“ su visais pakeitimais ir papildymais;

3.2. Šiaulių miesto savivaldybės tarybos 2015 m. rugpjūčio 27 d. sprendimo Nr. T-222 „Dėl neapmokestinamo žemės sklypo dydžio nustatymo ir Žemės mokesčio lengvatų teikimo taisyklių patvirtinimo“ 2 punktą.

Savivaldybės meras	Artūras Visockas

PATVIRTINTA

Šiaulių miesto savivaldybės tarybos

2016 m. rugpjūčio 25 d. sprendimu

Nr. T-329

MOKESČIŲ LENGVATŲ TEIKIMO TAISYKLĖS

I SKYRIUS

BENDROSIOS NUOSTATOS

1.	Mokesčių lengvatų teikimo taisyklės (toliau – Taisyklės) nustato mokesčių lengvatų teikimo Šiaulių miesto savivaldybės biudžeto sąskaita sąlygas ir reikalavimus, mokesčių, kurioms taikomos šios Taisyklės, rūšis, dokumentų pateikimo mokesčių lengvatoms gauti ir prašymų nagrinėjimo tvarką.

2.	Taisyklės parengtos vadovaujantis Lietuvos Respublikos Vietos savivaldos įstatymu, Paveldimo turto mokesčio įstatymu, Nekilnojamojo turto mokesčio įstatymu, Žemės mokesčio įstatymu, Lietuvos Respublikos Vyriausybės 2002 m. lapkričio 19 d. nutarimu Nr. 1798 „Dėl nuomos mokesčio už valstybinę žemę“, Lietuvos Respublikos Vyriausybės 2003 m. lapkričio 10 d. nutarimu Nr. 1387 „Dėl žemės nuomos mokesčio už valstybinės žemės sklypų naudojimą“ ir kitais Lietuvos Respublikos teisės aktais.

3.	Šiaulių miesto savivaldybės (toliau – Savivaldybė) taryba gali teikti šių mokesčių lengvatas:

3.1. žemės (sumažinti mokesčio dydį arba visai nuo jo atleisti);

3.2. nuomos mokesčio už valstybinę žemę (sumažinti mokesčio dydį arba visai nuo jo atleisti);

3.3. nekilnojamojo turto (sumažinti mokesčio dydį arba visai nuo jo atleisti);

3.4. paveldimo turto (sumažinti apskaičiuoto mokesčio dydį arba visai nuo jo atleisti, atidėti mokesčio sumokėjimo terminą ne ilgesniam kaip vienerių metų laikotarpiui po paveldėjimo teisės liudijimo išdavimo).

4.	Taisyklėse numatytos mokesčių lengvatos teikiamos fiziniams ir juridiniams asmenims, Šiaulių miesto savivaldybės teritorijoje (toliau – savivaldybės teritorija) nuosavybės teise turintiems žemės ir kito nekilnojamojo turto arba nuomojantiems ar naudojantiems valstybinę žemę. Juridiniai asmenys, prašantys mokesčių lengvatų, turi būti registruoti ir vykdyti veiklą Šiaulių miesto savivaldybės teritorijoje.

5.	Asmenys prašymus suteikti mokesčių lengvatas teikia Savivaldybės administracijos direktoriui, prašymus nagrinėja Savivaldybės administracijos Ekonomikos skyrius (toliau – Ekonomikos skyrius).

6.	Mokesčių lengvatos teikiamos tik einamaisiais metais apskaičiuotiems mokesčiams.

II SKYRIUS

MOKESČIŲ LENGVATŲ TEIKIMO SĄLYGOS IR REIKALAVIMAI

7.	Žemės mokesčio lengvatos, teikiamos fiziniams asmenims:

7.1.	mokesčio mokėtojams, kurių šeimose mokestinio laikotarpio pradžioje nėra darbingų asmenų ir kuriems nustatytas 0–40 procentų darbingumo lygis arba kurie yra sukakę senatvės pensijos amžių ar yra nepilnamečiai, neapmokestinamas Savivaldybės tarybos sprendimu nustatytas žemės sklypo dydis;

7.2.	dėl sunkios materialinės padėties (gavus Paramos teikimo komisijos rekomendaciją, kuri rengiama atsižvelgiant į mokesčio mokėtojo ir jo šeimos nuosavybės teise valdomų turtinių vienetų skaičių, šeimos narių mėnesio pajamas ir kt.), kai mokesčio suma yra 20 Eur ar didesnė ir kai yra bent vienas iš šių kriterijų:

7.2.1.	mokesčio mokėtojo šeimoje prieš vienus metus nuo prašymo mokesčio lengvatai gauti pateikimo dienos ir ilgiau yra bedarbių asmenų, o priskaičiuotos šeimos pajamos nesiekia dviejų minimalių darbo užmokesčių;

7.2.2.	mokesčio mokėtojo šeimoje yra asmenų, kuriems nustatytas 0–40 proc. darbingumo lygis (iki 2007 m. birželio 30 d. – I ir II grupės invalidai) ir jo šeimoje apmokestinamo laikotarpio pradžioje nėra darbingų asmenų;

7.2.3.	mokesčio mokėtojui sukako senatvės pensijos amžius ir jo šeimoje apmokestinamo laikotarpio pradžioje nėra darbingų asmenų;

7.2.4.	mokesčio mokėtojas yra nepilnametis ir jo šeimoje apmokestinamo laikotarpio pradžioje nėra darbingų asmenų (prie darbingų asmenų nepriskiriami mokymo įstaigų dieninių skyrių moksleiviai ir studentai iki 24 metų amžiaus);

7.2.5.	mokesčio mokėtojas vienas augina neįgalų vaiką;

7.2.6.	mokesčio mokėtojas yra socialinės pašalpos gavėjas;

7.3.	žemės savininkams (atkuriant nuosavybės teises į turėtą žemę ar už sugrąžintus neatlygintinus žemės sklypus ar įsigyjant žemės sklypus pagal pirkimo ir pardavimo, dovanojimo ar paveldėjimo sutartis), kurių nuosavybės teise valdoma žemė yra Naujojo Medelyno kvartale, teritorijose prie Garažų g. ir Jakštaičių g. (gavus Savivaldybės administracijos Miesto infrastruktūros bei Architektūros ir urbanistikos skyrių (toliau – Miesto infrastruktūros skyrius, Architektūros ir urbanistikos skyrius) rekomendacijas), kuriose neįrengta būtina infrastruktūra (nenutiestos gatvės ir neatvestos magistralinės elektros tiekimo linijos);

7.4.	žemės savininkams, kurių nuosavybės teise valdomi žemės sklypai ar dalis žemės sklypo patenka į teritorijų planavimo dokumentus ir yra numatomi paimti visuomenės poreikiams ir jiems pradėtos žemės paėmimo procedūros, pateikus pagrįstus motyvus dėl galimo suvaržymo disponuoti žemės sklypu (gavus Architektūros ir urbanistikos skyriaus rekomendaciją). Lengvatos dydis sprendžiamas kiekvienu atveju individualiai.

8.	Nuo nuomos mokesčio už valstybinę žemę, išnuomotą ne aukciono būdu, ir už valstybinės žemės sklypų naudojimą atleidžiami šie valstybinės žemės nuomotojai ir naudotojai:

8.1. fiziniai asmenys, kuriems nustatytas 0–40 procentų darbingumo lygis (iki 2007 m. birželio 30 d. – ir I bei II grupės invalidai) – už 7 arus jiems išnuomoto (priskirto) žemės sklypo, išskyrus negyvenamosios paskirties nekilnojamojo turto savininkus;

8.2.	fiziniai asmenys, kuriems sukako Lietuvos Respublikos valstybinių socialinio draudimo pensijų įstatymo nustatytas senatvės pensijos amžius, – už 7 arus jiems išnuomoto (priskirto) žemės sklypo, išskyrus negyvenamosios paskirties nekilnojamojo turto savininkus;

8.3. fiziniai asmenys, kuriems apskaičiuota metinė mokesčio suma neviršija 3 Eur;

8.4. daugiabučių namų butų savininkai ir daugiabučių namų savininkų bendrijos, išskyrus negyvenamosios paskirties nekilnojamojo turto savininkus;

8.5. iš valstybės ar savivaldybių biudžetų išlaikomos įstaigos ir institucijos, miškų urėdijos, tradicinės religinės bendruomenės ir bendrijos, viešosios įstaigos, veikiančios pagal Viešųjų įstaigų įstatymą, kai bent viena iš jų dalininkių yra valstybės ar savivaldybės institucija, taip pat viešosios įstaigos, vykdančios formalųjį ir neformalųjį švietimą;

8.6. socialinės įmonės statusą turintys juridiniai asmenys;

8.7. labdaros ir paramos fondai;

8.8. asociacijos ir politinės partijos;

8.9. garažų statybos ir eksploatavimo bendrijos garažų savininkai ir garažų paskirties pastatų savininkai (bet ne daugiau kaip už vieną garažą), kuriems sukako Lietuvos Respublikos valstybinių socialinio draudimo pensijų įstatymo nustatytas senatvės pensijos amžius, ir neįgalieji, kuriems nustatytas 0–40 procentų darbingumo lygis (iki 2007 m. birželio 30 d. – ir I bei II grupės invalidai);

8.10. laisvosios ekonominės zonos valdymo bendrovės už nuomojamą valstybinę žemę moka lengvatinį – 50 procentų mažesnį – valstybinės žemės nuomos mokestį.

9. Savivaldybės taryba sprendimais gali mažinti einamųjų metų nuomos mokestį už valstybinę žemę arba visai nuo jo atleisti, jei:

9.1. fiziniai asmenys kreipiasi dėl sunkios materialinės padėties (gavę Paramos teikimo komisijos rekomendaciją), kai mokesčio suma yra 20 Eur ar didesnė;

9.2. fiziniai ir juridiniai asmenys nurodo objektyvias valstybinės žemės nuomos sutarčių nesudarymo priežastis.

10. Paveldimo turto mokesčio lengvatos fiziniams asmenims gali būti teikiamos dėl sunkios materialinės padėties, jei jie atitinka 7.2 papunktyje nurodytas sąlygas ir kriterijus.

11. Savivaldybės tarybos sprendimais juridiniams asmenims gali būti teikiamos žemės, valstybinės žemės nuomos ir nekilnojamojo turto mokesčio lengvatos, jeigu juridinis asmuo einamaisiais metais investavo ne mažiau kaip 50 tūkst. Eur į savivaldybės teritorijos tvarkymą ir (ar) infrastruktūrą pagal suderintus su Savivaldybės administracija projektus, kai sutvarkyta teritorija ir (ar) infrastruktūra nėra šio asmens naudojamo sklypo dalis (lengvata taikoma vieną kartą vienam pasirinktam mokesčiui, bet ne daugiau kaip 50 proc. investuotos sumos).

12. Savivaldybės taryba sprendimais gali taikyti einamųjų metų mokesčių lengvatas juridiniams asmenims, planuojantiems investicijas Šiaulių mieste pagal suderintus su Savivaldybės administracija projektus ir (ar) sudariusiems bendradarbiavimo sutartį su Savivaldybe.

13. Mokesčių lengvatos fiziniams ir juridiniams asmenims neteikiamos, jei:

13.1. jų nuosavos žemės, nuomojamos ar naudojamos žemės sklypai mokestiniu laikotarpiu (kalendoriniais metais) yra įtraukti į Savivaldybės administracijos direktoriaus įsakymu patvirtintą Nenaudojamų privačios nuosavybės teise valdomų arba nuomojamų ar naudojamų valstybinės žemės sklypų sąrašą;

13.2. jų nekilnojamasis turtas mokestiniu laikotarpiu (kalendoriniais metais) yra įtrauktas į Savivaldybės tarybos patvirtintą Nenaudojamų, naudojamų ne pagal paskirtį arba neprižiūrimų statinių ir patalpų sąrašą;

13.3. jie yra skolingi už valstybinės žemės nuomą ar naudojimą, žemės, nekilnojamojo turto mokestį ar turi kitų mokestinių įsiskolinimų valstybės ir savivaldybių biudžetams bei fondams. Šiems mokesčių mokėtojams mokesčių sumažinimas ar atleidimas nuo mokesčių taikomas tik sumokėjus mokesčio nepriemoką ir priskaičiuotus delspinigius;

13.4. jie nedeklaravo naudojamo (-ų) valstybinės žemės sklypo (-ų). Šiems mokesčio mokėtojams nuomos mokesčio sumažinimas ar atleidimas taikomas nuo kitų mokesčio mokėjimo metų, jei bus deklaruoti visi jų naudojami valstybinės žemės sklypai ir sumokėta skola bei priskaičiuoti delspinigiai;

13.5. įmonė yra bankrutuojanti, likviduojama ar restruktūrizuojama;

13.6. įmonė verčiasi didmenine ar mažmenine prekyba.

III SKYRIUS

PRAŠYMŲ IR DOKUMENTŲ PATEIKIMAS

14. Prašymus dėl mokesčių lengvatų gali teikti fiziniai ir juridiniai asmenys, savivaldybės teritorijoje nuosavybės teise turintys žemės ir nekilnojamojo turto arba nuomojantys ar naudojantys valstybinę žemę. Juridiniai asmenys, prašantys mokesčių lengvatų, turi būti registruoti ir vykdyti veiklą savivaldybės teritorijoje.

15. Nuomos mokesčio už valstybinę žemę mokėtojai, kurie yra atleidžiami nuo nuomos mokesčio už valstybinę žemę, Savivaldybės administracijos Finansų skyriui (toliau – Finansų skyrius) turi pateikti šiuos dokumentus:

15.1. fiziniai asmenys, kuriems nustatytas 0–40 procentų darbingumo lygis, – neįgaliojo pažymėjimo kopiją;

15.2. garažų statybos ir eksploatavimo bendrijos – asmenų, kuriems sukako Lietuvos Respublikos valstybinių socialinio draudimo pensijų įstatymo nustatytas senatvės pensijos amžius, ir neįgaliųjų, kuriems nustatytas 0–40 procentų darbingumo lygis (iki 2007 m. birželio 30 d. – ir I bei II grupės invalidai), sąrašą.

16. Asmenys prašymus dėl mokesčių lengvatų teikimo Savivaldybės administracijos direktoriui turi pateikti iki mokesčių mokėjimo termino, numatyto Lietuvos Respublikos žemės, Nekilnojamojo turto, Paveldimo turto mokesčių įstatymuose ar Lietuvos Respublikos Vyriausybės nutarime „Dėl žemės nuomos mokesčio už valstybinės žemės sklypų naudojimą“.

17. Fiziniai asmenys prie motyvuoto prašymo suteikti prašomo mokesčio lengvatą prideda:

17.1.	mokesčio deklaracijos ar pranešimo apie valstybinės žemės nuomos mokestį kopiją;

17.2. išrašą iš Nekilnojamojo turto registro (NTR), patvirtinantį atitiktį 7.3, 7.4 papunkčiuose nurodytiems kriterijams;

17.3. kitus dokumentus, patvirtinančius atitiktį Taisyklių 7, 9 ar 10 punktuose nurodytiems kriterijams.

18. Juridiniai asmenys prie motyvuoto prašymo suteikti prašomo mokesčio lengvatą prideda:

18.1.	mokesčio deklaracijos kopiją ar pranešimo apie valstybinės žemės nuomos mokestį kopiją;

18.2.	trumpą išrašą iš Juridinių asmenų registro (JAR);

18.3.	pažymą apie atsiskaitymą su valstybės ir savivaldybių biudžetais bei fondais;

18.4. metinės finansinės atskaitomybės dokumentų kopijas (paskutinių finansinių metų metinį balansą, pelno (nuostolių) ataskaitą, aiškinamąjį raštą);

18.5. kitus dokumentus, patvirtinančius atitiktį Taisyklių 9.2 papunktyje ar 11 punkte nurodytiems kriterijams.

IV SKYRIUS

PRAŠYMŲ NAGRINĖJIMAS IR SVARSTYMAS

19. Fiziniams ir juridiniams asmenims pateikus prašymą suteikti mokesčio lengvatą ir visus Taisyklių 17 ar 18 punktuose nurodytus dokumentus, Ekonomikos skyrius patikrina, ar prašymai atitinka Taisyklėse nustatytus kriterijus, ir teikia prašymus nagrinėti atitinkamai Paramos teikimo komisijai, Miesto infrastruktūros ar Architektūros ir urbanistikos skyriams.

20. Ekonomikos skyrius, vadovaudamasis Paramos teikimo komisijos, Miesto infrastruktūros ar Architektūros ir urbanistikos skyrių rekomendacijas, rengia Savivaldybės tarybos sprendimų projektus dėl mokesčio lengvatų suteikimo (nesuteikimo) ir teikia Savivaldybės tarybos komitetams svarstyti.

21. Jei paaiškėja, kad fizinis ar juridinis asmuo pateikė neteisingus duomenis, kurie nulėmė nepagrįstą sprendimą dėl mokesčio lengvatos suteikimo, suteikta lengvata panaikinama, o asmuo privalo sumokėti pritaikytos lengvatos dydžio sumą. Savivaldybės tarybos sprendimo projektą dėl suteiktos lengvatos panaikinimo rengia Ekonomikos skyrius.

22. Savivaldybės tarybos sprendimai dėl mokesčio lengvatų suteikimo ar jų panaikinimo išsiunčiami mokesčio mokėtojui, kuris kreipėsi dėl mokesčio lengvatos, ir Šiaulių apskrities valstybinei mokesčių inspekcijai bei perduodami Finansų skyriui.

V SKYRIUS

BAIGIAMOSIOS NUOSTATOS

23.	Taisyklės keičiamos ar naikinamos Savivaldybės tarybos sprendimu.

24. Tai, kas nereglamentuota Taisyklėse, sprendžiama taip, kaip numatyta Lietuvos Respublikos teisės aktuose.

_________________________